ปตท.สผ.อินโดฯร่วมหาข้อมูล
ปตท.สผ.อินโดฯร่วมหาข้อมูลคาดรู้ผลก.พ.
22 ธ.ค. 2553

ปตท.สผ.อินโดฯร่วมหาข้อมูลคาดรู้ผลก.พ.
บริษัทปตท.สำรวจและผลิตปิโตรเลียม(PTTEP)เปิดเผยว่า บริษัท พีทีทีอีพี ออสตราเลเชีย พีทีวาย ( พีทีทีอีพี เอเอ )และรัฐบาลอินโดนีเซีย ได้เห็นชอบร่วมกันที่จะส่งข้อมูลเพิ่มเติมให้แต่ละฝ่าย และจะร่วมมือกันดำเนินการสำรวจ (Joint survey)เพื่อพิสูจน์ข้อมูลของทางรัฐบาลอินโดนีเซีย ซึ่งได้เรียกร้องค่าชดเชยความเสียหายในธุรกิจประมง 
ปัจจุบัน บริษัท ยังอยู่ในระหว่างการหารือและประชุมกับรัฐบาลอินโดนีเซีย  โดยคาดว่าทั้งสองฝ่ายจะมีข้อมูลสำหรับการหารือกันในรายละเอียดเพิ่มเติมได้ในเดือนก.พ. 2554
ที่ผ่านมาราคาหุ้น PTTEP  ผันผวนสูง ตามกระแสข่าวเรื่องรัฐบาลอินโดนีเซียจะฟ้องเรียกร้องชดเชยค่าเสียหายที่ได้รับผลกระทบจากแหล่งมอนทาราในออสเตรเลียทำก๊าซและน้ำมันรั่วไหล 
ล่าสุด มีข่าวในสื่อ The Jakarta Post ระบุว่า  ปตท.สผ.ได้ยอมรับผิดจากเหตุการณ์น้ำมันและก๊าซธรรมชาติรั่วไหล ในแหล่งมอนทารา โครงการพีทีทีอีพี ออสตราเลเชีย ในทะเลติมอร์ เมื่อปี 2552 และจะนำไปสู่การชดใช้ค่าเสียหาย ให้รัฐบาลอินโดนีเซีย จำนวน 2,560ล้านเหรียญสหรัฐ หรือเป็นเงินกว่า 7.6 หมื่นล้านบาท อย่างไรก็ตาม ปตท.สผ. ได้ปฎิเสธข่าวและชี้แจงว่า บริษัท ยังอยู่ในระหว่างการหารือและประชุมกับรัฐบาลอินโดนีเซีย เพื่อหาหลักฐานที่ชัดเจนและสามารถพิสูจน์ให้เห็นถึงความเสียหาย ซึ่งในขณะนี้ยังไม่มีข้อสรุปแต่อย่างใด